Bila KJ jadi DJ
Nama Khairy Jamaluddin cukup sinonim dengan dunia politik, namun beliau kini berjaya mencipta nama sebagai penyampai radio di Hot FM.Selepas lebih setahun berkecimpung sebagai penyampai radio, Khairy atau lebih mesra dengan panggilan KJ membuktikan beliau mampu menakluki industri penyiaran dengan penuh bergaya.Buktinya, KJ mencatatkan sejarah manis apabila diumumkan sebagai pemenang kategori Penyampai Radio Popular di Anugerah Bintang Popular Berita Harian ke-36 (ABPBH36), baru-baru ini sekali gus mengukuhkan lagi kedudukannya dalam industri hiburan.Kejayaan yang dikecapi juga jelas membuktikan ke mana saja kakinya melangkah, KJ mampu 'menggegarkan' dan memberi impak baharu. Dari dunia politik yang pernah menjadi pentas utamanya hingga ke industri penyiaran, KJ menunjukkan kebolehan luar biasanya untuk menyesuaikan diri dan cemerlang.Namun, setiap apa yang diceburi tentunya bukan satu perkara yang mudah. Dalam tempoh lebih setahun, KJ bekerja keras untuk mengadaptasi dirinya dalam dunia radio yang berbeza dengan arena politik yang pernah diceburinya sebelum ini."Saya kena belajar benda yang saya tak tahu. Dia macam hari pertama di sekolah, kita tak tahu apa-apa dari A sampai Z. Cara pembawakan atau penyampaian di radio sangat berbeza jika dibandingkan dengan dunia lama saya," katanya mengenai cabaran yang dihadapi ketika mula-mula menjadi penyampai radio.Bagi KJ, peralihan kerjaya ini memerlukan pembelajaran yang cepat. Namun, beliau tidak bersendirian kerana rakan-rakan penyampai di Hot FM banyak membantu dalam membimbing dan memberi tunjuk ajar. "Saya terpaksa belajar dengan cepat sebab itu saya tujukan kemenangan ini terutama kepada rakan-rakan penyampai saya kerana mereka menjadi guru saya. Kemenangan ini adalah disebabkan guru yang baik dan sedikit sebanyak memberi kemahiran kepada saya," katanya.Ditanya mengenai perkara-perkara lucu yang sering menghiasi tugas hariannya sebagai penyampai radio, KJ mengakui persekitaran kerja yang santai di Hot FM menjadikan kerjayanya lebih menyeronokkan."Momen lucu banyak sangat sampai orang cakap saya dah dirosakkan, terutamanya oleh Johan. Tetapi itu adalah sesuatu yang akan menjadi kenangan indah kepada saya."Jika saya kembali ke dunia lama satu hari nanti, ini akan menjadi pengalaman yang sangat berharga," katanya sambil ketawa mengimbau kenangan.Menurut KJ, walaupun beralih ke dunia hiburan, beliau tetap memandang serius pengaruh dan tanggungjawabnya sebagai penyampai radio.Baginya, pengalaman ini memberikan satu sudut pandang baru dalam memahami masyarakat. "Saya percaya kalau saya kembali ke dunia asal (politik), saya akan menjadi seorang yang lebih baik selepas ini dari segi pemahaman orang ramai," katanya.Mengulas mengenai ucapannya yang mengajak orang ramai untuk mempercayai perancangan Allah sekiranya satu pintu rezeki ditutup, KJ berkata, kehadirannya sebagai penyampai membuktikan rezeki Tuhan itu cukup luas untuk setiap hamba-Nya."Ketika itu, saya sekadar nak sampaikan mesej kepada orang ramai yang kita kena percaya kepada perancangan Allah. Macam saya, pintu rezeki ditutup, saya dikeluarkan daripada kumpulan dan dunia asal saya, tapi saya tidak tujukan kepada sesiapa."Apa yang penting dalam hidup ini kita buat apa yang terbaik, Insya-Allah, Tuhan akan permudahkan segalanya," katanya.Rezeki baru sebagai penyampai radio di Hot FM disambut dengan rasa syukur. Walaupun sering dipandang sinis oleh sesetengah pihak yang menyindir mengenai peralihannya dari bekas Menteri kepada deejay, beliau kekal positif."Alhamdulillah, Dia membuka pintu rezeki baharu buat saya dan saya tak rasa kekok atau pelik apabila orang ejek kata dulu saya Menteri sekarang jadi DJ."Saya tak pernah rasa begitu, sebaliknya saya bersyukur kerana dapat peluang baharu ini," katanya.Kejayaan KJ di ABPBH36 bukan sekadar kemenangan peribadi, tetapi juga menjadi bukti beliau mampu menyesuaikan diri dalam apa jua situasi dan kerjaya.Suara KJ buat kali pertama berkumandang di stesen radio Hot FM mengendalikan slot Bekpes Hot bersama Johan dan AG pada 15 Februari tahun lalu.